Formandsberetning PSA 2016

VERDENS BEDSTE SKOLE
Den kan finnerne prale af at have jf. OECDs PISA-målinger.
I Finland er de verdens bedste til matematik og læsning, og det med et skolesystem, som til forveksling ligner det danske. Kun Kina, Japan og Korea klarer sig ligeså godt som finnerne.
I Finland sættes det enkelte barn i centrum med individuelle planer og et kodeord er ”Learning by doing” – altså, at man skal lære ved at prøve selv! Det kunne godt være dansk tankegang, i hvert fald mere end den autoritære undervisningsform fra f.eks. Kina, som helt klart synes uddateret herhjemme.
Når nu Finland klarer sig bedst, kan det mon så skyldes, at ALLE finske lærer er universitetsuddannede med 4-5 års studier eller mere bag sig? Måske! Det må i hvert fald betyde, at læreren har lettere ved at konstatere, ikke blot at en elev har svært ved f.eks. matematik, men også kan se, hvad det er i den matematiske tænkning, eleven har svært ved at tilegne sig.

Kan PSA overhovedet komme i nærheden af at konkurrere med finnerne – hvis nu det er vores ambition at blive verdens bedste skole? JA, det tror jeg vi kan, men det forudsætter at alle har samme mål – at tilbyde vores børn verdens bedste skole. Det vil betyde, at vi alle skal medvirke til, at skabe nye forudsætninger for, at det kan lade sig gøre. Vi skal udvikle det enkelte barns talenter og understøtte det enkelte barns innovative kompetenceprofil. Vi skal finde læringsformer, der træner evnen til nytænkning, kreativitet, omstillingsparathed og innovation. Vi skal lære børnene at tænke på en anden måde, nemlig at skabe nye indsigter, der overskrider det, de allerede ved. Vi skal lære dem kreative processer, hvori de finder på nyt, der er nyttigt.
En sådan tænkemåde kan trænes af alle. Kreativitet er ikke en særlig evne, man er født med, men noget der kan læres. Det er ikke forbehold en kreativ klasse at være kreativ. Kreativitet smitter. Det kommer ikke nødvendigvis dumpende ned fra himmelen, men skal ”villes” og ”trænes”. Vi kan endda også lære af børnene, hvis vi lytter til dem og understøtter deres ideer, i stedet for at begrænse dem i deres handlinger. De skal gives muligheden for at tænke ud af boksen – også selvom det kræver udvidede kompetencer hos lærer og pædagoger at facilitere børnenes tanker og behov.
Vi har en fantastisk skole. MEN hvor ville det være spændende, hvis vi kunne – og turde – tænke lidt mere ud af boksen, eksperimentere endnu mere med undervisningen og kreativitetsfremmende læring. Og udvikle nye metoder til at spotte talenter hos alle børn og finde nye veje til udvikling af kreativ tankegang. Tænk på kreativitet som et fag der skal læres – hvor forudsætningen for at kunne lære at tænke kreativt er en meget høj faglighed, nemlig at man faktisk ved noget om det felt, man vil gøre noget ved, og at man øver sig, ligesom en innovativ tankegang forudsætter, at man kan tænke kreativt.
Tænk om PSA turde tage springet på vej til nye læringsformer, med større fleksibilitet i undervisningen, hvor en vis nedbrydning af det traditionelle klassebegreb, differentieret undervisning, mesterlæresystemet, fordybelse, tid og grundighed, kropsliggørelse og hvor evnen til at øve sig kunne være elementer i en ny kreativitetsfremmende læringsprocesser.
Tænk om vi – netop ved at fastholde og fokusere endnu mere på vores værdier, selv kunne finde vejen og gøre tingene på vores egen måde – the PSA-way – bestemt gerne forskelligt fra andre, selv om resultatet kvalitet i sidste ende vil være det samme. Tænk om vi kunne udvikle en ”bæredygtig” skole, i ordets videste forstand, og dermed også udvikle ”verdens bedste KREATIVE skole”.

NY SKOLELEDER
Umiddelbart efter sommerferien satte Finn Boyskau Hansen sig i lederstolen på PSA, efter skolen gennem et par år havde været gennem en del kraftig turbulens – netop på skolelederposten. At starte et nyt sted, hvor man skal lære sine nye medarbejdere at kende, lære børn og forældre at kende, få hold på skolekulturen, sætte sig ind i økonomi og forretningsgange, er meget at overkomme. Men det ser ud til, at Finn trives med jobbet og synes, det er et spændende arbejde.  Vi i bestyrelsen er glade for med dette valg at have sikret PSAs værdier og ønsker for fremtiden på bedste måde. Vi er overbeviste om, at vi har fået en innovativ, kreativ og meget dygtig skoleleder med hjertet på rette sted.
Under dette punkt vil vi også gerne rette en kæmpe tak til Pia Grünfeldt – skolens souschef - for i overgangsperioden fra tidligere skoleleder Arne Petersens afgang til Finn var på plads, at have fungeret som skoleleder og som den bundsolide, loyale arbejdshest du nu er, at have medvirket til at skolen kom godt igennem netop denne meget svære periode.

BESTYRELSENS STRATEGI
Bestyrelsen har endnu ikke udarbejdet en egentlig strategiplan på det lange perspektiv. Strategi har selvfølgelig været tematiseret meget i vores arbejde det forgangne år, og i forbindelse med ansættelsen af Finn har vi naturligt vendt vores egen forståelse og forsøgt at sætte ord på, hvad PSA var for en størrelse, og hvad skolen kunne byde på. Vi har drøftet kommunikation, image, skoleidentitet, rekruttering, forældresamarbejde, ansvar, engagement, forventninger, faglighed, kreativitet, fællesskab, individualitet, økonomi, renovering og nybygning.
Ansættelsesarbejdet med at finde den rigtige skoleleder har fyldt meget, og nu hvor han er fundet, bruger vi sammen med Finn og Pia rigtig mange kalorier på at stabilisere skolen, finde hinanden i samarbejdet – men har selvfølgelig også taget hul på, at udvikle skolen i den retning vi gerne ser. Bestyrelsen er ung – ældste mand er ”tre år gammel”, jeg selv 2½ år, to medlemmer på eet år og et enkelt der kom ind da tidligere formand Finn, som bemeldt blev skoleleder.  Vi har redigeret og justeret vores forretningsorden så den er nutidig, og vi er ved at gøre klar til i talesætte vores værdigrundlag og vores visioner.

KOMMUNIKATION
Måske det største og sværeste fag i verden. Vi arbejder med en kommunikationsplan, og vælger at sondre mellem ekstern og intern kommunikation. I den eksterne kommunikation skal vi have blik for vores image. Hvad vil vi gerne være kendt for ude i byen, og hvordan kommunikerer vi faglighed, kreativitet, talentudvikling og innovation? Alle områder jeg forsøgte at skitsere i min indledning.
Det er et godt emne at tage op med skolens medarbejdere, hvor vi kan byde ind til samarbejde og sammen forsøge at komme tættere på disse begreber, få afklaret hvad vi forstår ved kreativitet, talentudvikling og innovation, og hvordan disse spiler sammen med høj faglighed. Alt dette med henblik på at komme kreativitetsfremmende læring nærmere.
Og internt skal vi praktisere en god kommunikationsform mellem lærer og forældre, indtænke hvordan vi med vores kommunikation kan skabe et fælles ståsted og sikre en god information om sammenhænge på skolen til nye forældre.
Herunder er vi ved at kigge på skolens hjemmeside – om vi kan gøre den mere enkel, brugervenlig og imødekommende – kort sagt mere sexet.

FORÆLDRESAMARBEJDE
Som forældre valgt bestyrelse anser vi naturligt forældresamarbejdet som en af nøglerne til udviklingen af fremtidens skole. Vi vil gerne have et gensidigt og forpligtende samarbejde med forældrene om børnenes undervisning og alsidige udvikling. Vi ser gerne at der skabes rammer for, et tættere samarbejde mellem forældre og skole, og dermed give den enkelte forælder mulighed for at være med i skolens liv, mulighed for at være medvirkende til at løse store som små problemer og mulighed for at sætte rammer for dette og hint. Vi vil derudover til stadighed forsøge at inddrage forældrene i strategiarbejdet ligesom det er tænkeligt, at vi fremadrettet vil bede jer – i en eller anden form – om at arbejde med forskellige temaer.

ØKONOMI
Selvfølgelig må jeg også komme ind på emnet: økonomi. Som altid har vi økonomien stående som en blinkende stjerne til påmindelse om, at det skal have vores særlige bevågenhed, og at det hele tiden skal ses i et fremtidsperspektiv. Vi har som altid særligt fokuseret på børnetallet, fordi det er hele grundlaget for at drive skole, og fordi blot et lille udsving i elevtallet har store økonomiske konsekvenser.
Skolens økonomi er god, og vi kommer i år ud med et overskud på godt 700.000 kr. Det lyder måske af meget, men se jer omkring, se de borde og stole vi sidder ved. Kig på vores ret slidte bygninger – jo pengene skal arbejde og bliver ikke blot stakket. Finn vil redegøre nærmere for økonomien under sin gennemgang af regnskabet.
Jeg vil også gerne fremhæve nogle af de forbedringer, vi sideløbende med alt det andet vi har beskæftiget os med, har faciliteret:

* Det nye flotte byggeri bagved SFO-en, hvor vi fik et ekstra klasseværelse (4. Klasse)
* Ny belægning på skolengården, som fremstod totalt nedslidt
* Renovering af toiletterne, der ligesom skolegården var udtjente, og
* Indeklimaforbedringer i indskoling og kontor

PESPEKTIVERING
Hvis vi afslutningsvis tager et kig ind i fremtiden og på bestyrelsens arbejdsfokusområder for det kommende år, vil vi navnlig og vedholdende styrke samarbejdet med medarbejderne og forældre. Vi vil fortsat holde fokus på yderligere renoverings- og moderniseringsplaner for skolen, og vi vil arbejde på at tilpasse de fremtidige økonomiske virkeligheder, så der bliver plads til nye måder at se, sanse og forstå verden på i forhold til børn, kreativitetsfremmende læring, lærer- og forældrerollen, ledelsen og skolen.

Tak for samarbejdet i det forløbne år til både børn, alle ansatte og forældre. Og en særlig tak til skolens ledelse.

Peter Baum, formand.